DA EN Den Europæiske Unions Tidende C 9/1

TOLVTE ÅRSBERETNING I HENHOLD TIL ARTIKEL 8, STK. 2, I RÅDETS FÆLLES HOLDNING 2008/944/FUSP OM FÆLLES REGLER FOR KONTROL MED EKSPORT AF MILITÆRTEKNOLOGI OG –UDSTYR

(2011/C 9/01)

INDLEDNING

I 2009 og i 2010 har Den Europæiske Unions medlemsstater fortsat deres arbejde med indarbejdelsen i deres nationale lovgivning af Rådets fælles holdning 2008/944/FUSP (1) om fælles regler for kontrol med eksport af militærteknologi og -udstyr, som erstatter adfærdskodeksen for våbeneksport, der har været i kraft siden juni 1998.

Følgende tredjelande har officielt tilsluttet sig kriterierne og principperne i fælles holdning 2008/944/FUSP: Bosnien-Hercegovina, Canada, Kroatien, Den Tidligere Jugoslaviske Republik Makedonien, Island, Montenegro samt Norge.

Flere afgørelser om finansiering af outreach-aktiviteter på området våbeneksportkontrol er blevet vedtaget af Rådet i 2009 og i 2010:

— Rådets afgørelse 2009/42/FUSP af 19. januar 2009 om støtte til EU's aktiviteter med henblik på at fremme processen hen imod en traktat om våbenhandel mellem tredjelande inden for rammerne af den europæiske sikkerhedsstrategi (2)

— Rådets afgørelse 2009/1012/FUSP af 22. december 2009 om støtte til EU's aktiviteter til fremme af kontrollen med våbeneksport og principperne og kriterierne i fælles holdning 2008/944/FUSP blandt tredjelande (3)

— Rådets afgørelse 2010/336/FUSP af 14. juni 2010 om EU's aktiviteter til støtte for traktaten om våbenhandel inden for rammerne af den europæiske sikkerhedsstrategi (4).

I. GENNEMFØRELSE AF RÅDETS FÆLLES HOLDNING 2008/944/FUSP

1. Indarbejdelse af fælles holdning 2008/944/FUSP i national lovgivning eller nationale administrative regler

Medlemsstaterne skal anvende bestemmelserne i den fælles holdning, som er et ajourført og opgraderet instrument i forhold til EU's adfærdskodeks for våbeneksport, som den erstattede i december 2008. Denne fælles holdning går langt videre end adfærdskodeksen, bl.a. ved at udvide kontrollen til at omfatte våbenmæglervirksomhed, transittransaktioner og immateriel teknologioverførsel samt ved at gennemføre skærpede procedurer for at harmonisere medlemsstaternes eksportpolitikker.

For nogle medlemsstaters vedkommende er der behov for at tilpasse den nationale lovgivning eller de nationale administrative regler for at sikre, at bestemmelserne i den fælles holdning er klart og fuldt ud omfattet af den nationale lovgivning. Denne indarbejdelse i national lovgivning eller nationale administrative regler er afsluttet eller er ved at ske. Det fremgår af tabel C i bilaget, hvor langt medlemsstaterne er kommet med indarbejdelsen af den fælles holdning i national lovgivning.

2. Brugervejledning

Brugervejledningen er et vigtigt redskab, der opsummerer de aftalte retningslinjer for gennemførelse af de operative bestemmelser i fælles holdning 2008/944/FUSP og fortolkning af kriterierne.

Som omhandlet i artikel 13 i den fælles holdning ajourføres den af Rådets Gruppe vedrørende Eksport af Konventionelle Våben (COARM), når det er relevant. Den er primært rettet mod de embedsmænd, der udsteder eksporttilladelser, og bidrager dermed i betydeligt omfang og på en pragmatisk måde til konvergensen mellem medlemsstaternes våbeneksportkontrolpolitikker og -procedurer. Dette er et offentligt dokument, som er tilgængeligt på Den Europæiske Unions Råds websted (http://www.consilium.europa.eu/export-controls).

Brugervejledningen indeholder bl.a. afsnit om følgende spørgsmål:

a) Meddelelser om afslag og konsultationer

Meddelelser om afslag og bilaterale konsultationer finder fortsat dagligt sted via EU's elektroniske COREU-system; oplysningerne cirkulerer klart og rettidigt, hvilket sikrer åbenhed om medlemsstaternes våbeneksportpolitikker over for specifikke endelige bestemmelseslande og specifikke slutbrugere.

De meddelte afslag samt resultaterne af bilaterale konsultationer indgår i en central elektronisk EU-database over afslag. Databasen, der forvaltes af EU's Rådssekretariat, er et dynamisk system, der afspejler medlemsstaternes politikker vedrørende våbeneksportkontrol. Antallet af afslag pr. bestemmelsessted og pr. kategori i listen over militært udstyr, der blev meddelt i 2009, er anført i række (d) i tabel AI i bilaget; antallet af konsultationer, der er iværksat og modtaget af hver medlemsstat, og antallet af konsultationer pr. bestemmelsessted foreligger henholdsvis i tabel BI og BII.

b) Bedste praksis med hensyn til fortolkningen af kriterierne

Formålet med en bedste praksis for fortolkning af kriterierne i fælles holdning 2008/944/FUSP er at få medlemsstaterne til at anvende kriterierne i den fælles holdning mere konsekvent. Dette foregår ved at pege på nogle faktorer, der skal tages hensyn til ved vurdering af ansøgninger om eksporttilladelse. Bedste praksis er rettet mod de embedsmænd, der udsteder eksporttilladelser, og andre embedsmænd i regeringskontorer og -organer, hvis ekspertise bl.a. inden for regionale, juridiske (f.eks. menneskerettighedslovgivning og folkeret), tekniske, udviklingsmæssige samt sikkerheds- og militærrelaterede spørgsmål bør udnyttes i beslutningsprocessen.

3. Outreach

Artikel 11 i den fælles holdning henstiller til medlemsstaterne at gøre alt for at tilskynde andre stater, der eksporterer militærteknologi eller -udstyr, til at anvende kriterierne i denne fælles holdning. Koordinerede outreach-aktiviteter fra medlemsstaternes og EU's side er fortsat i 2009 og i 2010 indtil nu (jf. tabel D i bilaget).

a) Arrangementer inden for rammerne af Rådets fælles aktion 2008/230/FUSP (5) med henblik på at fremme principperne og kriterierne i EU's adfærdskodeks blandt tredjelande

De seneste tre outreach-arrangementer inden for rammerne af Rådets fælles aktion 2008/230/FUSP af 17. marts 2008 er blevet organiseret under det roterende formandskabs ansvar. Disse arrangementer blev afholdt i april 2009 i Kiev for repræsentanter for regeringsinstitutioner og industri i Ukraine, i maj 2009 i Tirana i Albanien for nationale eksperter fra landene i det vestlige Balkan under det tjekkiske formandskab og i Tbilisi i Georgien i oktober 2009 for de østeuropæiske og kaukasiske lande (Armenien, Aserbajdsjan, Georgien og Moldova) under det svenske formandskab. Belarus var inviteret til dette sidste seminar, men deltog ikke. Der blev dog holdt et bilateralt møde i Minsk i november 2009 for at orientere Belarus om erfaringerne fra workshoppen.

Den endelige rapport om alle fem arrangementer inden for rammerne af fælles aktion 2008/230/FUSP findes i dok. 17645/09.

b) Arrangementer inden for rammerne af Rådets afgørelse 2009/1012/FUSP om støtte til EU's aktiviteter til fremme af kontrollen med våbeneksport og principperne og kriterierne i fælles holdning 2008/944/FUSP blandt tredjelande

Der blev den 22. december 2009 i Rådets afgørelse 2009/1012/FUSP vedtaget en udvidet mekanisme for fem nye outreach-seminarer og fire personaleudvekslinger af en måneds varighed til støtte for EU's aktiviteter til fremme af kontrollen med våbeneksport og principperne og kriterierne i fælles holdning 2008/944/FUSP blandt tredjelande.

Rådets afgørelse 2009/1012/FUSP var den første afgørelse om outreach-aktiviteter for at fremme kontrollen med våbeneksport, der skulle vedtages efter Lissabontraktatens ikrafttræden. Den tyske økonomi- og eksportkontrolstyrelse, BAFA, blev heri udpeget til teknisk gennemførelsesinstans.

I første halvår af 2010 varetog Spanien under myndighed af Unionens højtstående repræsentant for udenrigsanliggender og sikkerhedspolitik formandskabet for COARM-Gruppen. Under Spaniens formandskab blev der organiseret to outreach-seminarer inden for rammerne af Rådets afgørelse 2009/1012/FUSP. Det første fandt sted i Algier i marts 2010 for de nordafrikanske lande (Algeriet, Egypten, Libyen, Marokko og Tunesien) (6). Det andet seminar under Spaniens formandskab blev afholdt i Sarajevo i Bosnien-Hercegovina i juni 2010 for landene i det vestlige Balkan (Albanien, Bosnien-Hercegovina, Kroatien, Den Tidligere Jugoslaviske Republik Makedonien, Montenegro og Serbien) (7). Det tredje seminar blev afholdt i Kiev, Ukraine, i november 2010 for de østeuropæiske og kaukasiske parnere i den europæiske naboskabspolitik (Armenien, Aserbajdsjan, Belarus, Georgien, Moldova og Ukraine).

Der vil blive organiseret to andre seminarer inden for rammerne af Rådets afgørelse 2009/1012/FUSP i 2011.

c) Arrangementer inden for rammerne af Rådets afgørelse 2009/42/FUSP af 19. januar 2009 om støtte til EU's aktiviteter med henblik på at fremme processen hen imod en traktat om våbenhandel mellem tredjelande inden for rammerne af den europæiske sikkerhedsstrategi

EU deltog aktivt i alle syv outreach-seminarer med henblik på at fremme våbenhandelstraktatprocessen blandt tredjelande, der blev organiseret inden for rammerne af Rådets afgørelse 2009/42/FUSP med bistand fra UNIDIR som gennemførelsesinstans. Seminarerne, der dækkede alle regioner i verden, fandt sted som følger: i april 2009 for de centrale, nordlige og vestlige afrikanske lande i Dakar i Senegal, i juni 2009 for landene i Nord- og Sydamerika og Caribien i Mexico City i Mexico, i juli 2009 for landene i Mellemøsten i Amman i Jordan, i oktober 2009 for landene i Asien og Stillehavet i Kuala Lumpur i Malaysia, i december 2009 for de østlige og sydlige afrikanske lande i Addis Abeba i Etiopien og endelig i februar 2010 for OSCE-landene og det afsluttende seminar i Wien i Østrig.

I efteråret 2009 indledte EU forberedelserne til vedtagelse af en ny rådsafgørelse til støtte for våbenhandelstraktaten for at fortsætte sine outreach-aktiviteter, som følger den formelle forhandlingsproces, der er igangsat ved FN's Generalforsamlings resolution om våbenhandelstraktaten, der blev vedtaget i december 2009. Den nye rådsafgørelse 2010/336/FUSP blev vedtaget den 14. juni 2010 og indeholder bestemmelse om, at der skal tilrettelægges syv regionale workshopper, som fokuserer på de politiske aspekter af våbenhandelstraktaten og de tekniske aspekter af nationale eksportkontrolsystemer for konventionelle våben.

4. Politiske dialogmøder

Ved Lissabontraktatens ikrafttræden den 1. december 2009 blev »trojka«-formatet for møder med tredjelande forældet, og møder mellem EU og tredjelande på forskellige niveauer betegnes nu politiske dialogmøder.

Under det tjekkiske og det svenske formandskab i henholdsvis første og andet halvår af 2009 blev der holdt COARM-trojkamøder med Canada, Norge, Den Russiske Føderation, Ukraine og USA inden for rammerne af Den Europæiske Unions fælles udenrigs- og sikkerhedspolitik.

Under det spanske formandskab for COARM blev der holdt politiske dialogmøder med de samme lande. Der fandt frugtbare drøftelser sted med disse lande om våbeneksportkontrol i almindelighed og fælles holdning 2008/944/FUSP i særdeleshed. Under møderne orienterede EU sine samtalepartnere om COARM-prioriteter og -aktiviteter siden det foregående møde. Der blev også drøftet spørgsmål af fælles interesse såsom våbeneksport, overholdelse af bestemmelserne og kontrol og projektet med våbenhandelstraktaten.

Under trojkamøderne og de politiske dialogmøder med Norge er der blevet udvekslet oplysninger om henholdsvis EU's og Norges afslag i overensstemmelse med den aftale, der blev indgået med Norge i november 2004. EU fortsætter med at give Norge den samlede liste over medlemsstaternes afslag fire gange om året som aftalt i 2007. Regelmæssige udvekslinger af oplysninger om afslag reducerer risikoen for, at Norge utilsigtet foretager »undercut« af EU-afslag.

5. Ajourføring af Den Europæiske Unions fælles liste over militært udstyr

Den Europæiske Unions fælles liste over militært udstyr har status af en forpligtelse inden for rammerne af den fælles udenrigs- og sikkerhedspolitik. Den er afspejlet i listen over forsvarsrelaterede produkter i bilaget til Europa-Parlamentets og Rådets direktiv 2009/43/EF af 6. maj 2009 om forenkling af vilkår og betingelser for overførsel af forsvarsrelaterede produkter inden for Fællesskabet (8).

Den 15. februar 2010 vedtog Rådet en ajourført udgave af listen, der tager hensyn til de ændringer i Wassenaararrangementets liste over ammunition, der blev aftalt på Wassenaararrangementets plenarmøde i 2009. Den ajourførte udgave af Den Europæiske Unions fælles liste over militært udstyr blev offentliggjort i Den Europæiske Unions Tidende C 69 af 18. marts 2010 og er tilgængelig på Rådets websted: http://www.consilium.europa.eu/export-controls/.

6. Våbenhandelstraktaten

I 2009 og i 2010 indtil nu har medlemsstaterne fortsat støttet og nøje fulgt udviklingen i forbindelse med våbenhandelstraktaten. De har fortsat udvekslingen af synspunkter og oplysninger om bestræbelserne på at tilskynde alle FN's medlemsstater til at støtte idéen om en våbenhandelstraktat.

På 64. møde i FN's Generalforsamlings 1. Komité og på møderne i marts og juli 2009 i den åbne arbejdsgruppe, der blev nedsat ved resolution 63/240, deltog medlemsstaterne aktivt i debatten og bidrog i betydeligt omfang til de tematiske ekspertdrøftelser om indholdet af en fremtidig våbenhandelstraktat. Alle EU-medlemsstater stemte for FN's Generalforsamlings resolution om våbenhandelstraktaten 64/48, ifølge hvilken der skal indkaldes til en international konference til at vedtage en våbenhandelstraktat i 2012. Forud for den internationale konference vil der blive indkaldt til møde i en forberedende komité, som skal mødes fem gange mellem 2010 og 2012. Resolution 64/48 fik støtte fra 153 FN-medlemsstater, 19 afholdt sig fra at stemme, og én stemte imod.

Med henblik på det første møde i den forberedende komité vedrørende våbenhandelstraktaten (den 12.-23. juli 2010 i New York) koncentrerede EU i første halvdel af 2010 sit arbejde om intern koordinering og omfattende konsultationer med tredjelande og med formanden for den forberedende komité, ambassadør Roberto García Moritán.

7. Våbenmæglervirksomhed

COARM har besluttet, at forpligtelserne til at udveksle oplysninger i Rådets fælles holdning 2003/468/FUSP af 23. juni 2003 om kontrol med våbenmæglervirksomhed (9) skal gennemføres ved hjælp af mekanismen i fælles holdning 2008/944/FUSP. I overensstemmelse med artikel 5 i fælles holdning 2003/468/FUSP har medlemsstaterne indført særlige ordninger med henblik på udvekslingen af oplysninger om registrerede våbenmæglere og afslag på ansøgninger om registrering, der kun er obligatorisk for de medlemsstater, hvis lovgivning kræver, at våbenmæglerne skal have skriftlig tilladelse til at udøve denne virksomhed. Medlemsstaterne har desuden besluttet, at de indbyrdes skal udveksle oplysninger om tilladelser til mæglervirksomhed. Oplysninger om EU-medlems-staternes tilladelser til mæglervirksomhed og afslag på ansøgninger herom findes i tabel AIII i bilaget.

Tabel C i bilaget indeholder detaljerede oplysninger om national lovgivning om gennemførelse af den fælles holdning om våbenmæglervirksomhed eller giver oplysninger om situationen for de medlemsstater, som endnu ikke har gennemført den fælles holdning fuldt ud.

8. Overførsler inden for EU

Europa-Parlamentets og Rådets direktiv 2009/43/EF om forenkling af vilkår og betingelser for overførsel af forsvarsrelaterede produkter inden for Fællesskabet blev vedtaget den 6. maj 2009.

Ifølge direktivet skal medlemsstaterne senest den 30. juni 2011 vedtage og offentliggøre de nødvendige love og administrative bestemmelser for at efterkomme dette direktiv. Medlemsstaterne er forpligtet til at anvende de vedtagne foranstaltninger fra den 30. juni 2012. Siden vedtagelsen af direktivet har medlemsstaterne ført drøftelser i et kommissionsledet udvalg om, hvordan spørgsmål i forbindelse med gennemførelse af direktivet i national lovgivning bedst kan tackles.

II. STATUS OVER GENNEMFØRELSEN AF ANDRE FORANSTALTNINGER, DER VAR PRIORITERET I ELLEVTE ÅRSBERETNING

1. Harmonisering af de nationale beretninger

Der er stadig forskelle i medlemsstaternes praksis med hensyn til udarbejdelse af beretninger, men der er taget yderligere skridt med henblik på at øge harmoniseringen af procedurerne herfor og tilvejebringe fuldt sammenlignelige statistiske oplysninger, navnlig med hensyn til værdien af den faktiske våbeneksport.

2. Dialog med Europa-Parlamentet og ngo'er

I medfør af aftalen fra COARM-mødet i december 2005 om, at hvert formandskab skal søge at mødes med Underudvalget om Sikkerhed og Forsvar under Europa-Parlamentets Udenrigsudvalg for at briefe underudvalget om COARM's aktiviteter, mødtes COARM's formand med Underudvalget om Sikkerhed og Forsvar i Bruxelles den 16. marts 2009. Den åbne udveksling af synspunkter og de meget praktiske, konkrete spørgsmål, der blev rejst på dette møde, viste betydningen af og behovet for en sådan gennemsigtig og tillidsskabende halvårlig dialog med Europa-Parlamentet. Medlemmer af Europa-Parlamentet udtrykte især tilfredshed med vedtagelsen af Rådets fælles holdning 2008/944/FUSP om fælles regler for kontrol med eksport af militærteknologi og -udstyr og med den aktive rolle, som EU-medlemsstaterne spiller i forbindelse med forberedelsen af våbenhandelstraktaten.

På baggrund af Lissabontraktatens ikrafttræden i december 2009 er COARM's møder med Underudvalget om Sikkerhed og Forsvar blevet suspenderet, indtil Tjenesten for EU's Optræden Udadtil er blevet oprettet; når det er sket, vil der muligvis blive truffet beslutning om et nyt format for sådanne møder.

Det har været praksis i flere år, at COARM-delegerede fra de fleste medlemsstater har deltaget i uformelle møder tilrettelagt af ikke-statslige organisationer (især Saferworld) hver sjette måned.

III. PRIORITEREDE RETNINGSLINJER FOR COARM FOR DEN NÆRMESTE FREMTID

Godkendelsen af den retligt bindende fælles holdning har vist, at de grundlæggende elementer i en fælles strategi for kontrol med medlemsstaternes eksport af konventionelle våben er på plads og fungerer. På trods af de fremskridt, der er gjort, skal der stadig gøres en indsats, især på de områder, som der ikke tidligere er blevet fokuseret på, eller hvor der fortsat er behov for en indsats for at konsolidere og bygge videre på de opnåede resultater.

Følgende er prioriterede retningslinjer for den nærmeste fremtid:

1. Sikre EU-koordinering og -input under forhandlingerne om våbenhandelstraktaten ved at levere ekspertbidrag til forberedelsen af mødet i den forberedende komité i foråret 2011

2. Sikre gennemførelse af Rådets afgørelse 2010/336/FUSP om EU's aktiviteter til støtte for traktaten om våbenhandel, herunder ved deltagelse af COARM-eksperter i regionale outreach-seminarer

3. Sikre, at alle medlemsstater har vedtaget passende national lovgivning eller passende nationale administrative regler til fuld gennemførelse af: — fælles holdning 2003/468/FUSP om kontrol med våbenmæglervirksomhed — fælles holdning 2008/944/FUSP om fælles regler for kontrol med eksport af militærteknologi og -udstyr

4. Sikre effektive og nyttige outreach-arrangementer som omhandlet i Rådets afgørelse 2009/1012/FUSP

5. Fortsætte med udvekslinger af oplysninger om våbeneksportpolitikker over for bestemte bestemmelsessteder

6. Foretage ajourføringer af/tilføjelser til brugervejledningen og EU's fælles liste over militært udstyr

7. Fortsætte dialogen med Europa-Parlamentet og ngo'er

8. Udarbejde og offentliggøre trettende EU-årsberetning om våbeneksport på et tidligt tidspunkt

9. Bidrage til drøftelserne om gennemførelse i national lovgivning af direktiv 2009/43/EF om overførsel af forsvarsrelaterede produkter inden for Fællesskabet for at sikre, at sikkerhedshensyn ikke sættes på spil, og at gennemførelsen bliver så harmoniseret som muligt i hele EU.

(1) EUT L 335 af 13.12.2008, s. 99.

(2) EUT L 17 af 22.1.2009, s. 39.

(3) EUT L 348 af 29.12.2009, s. 16.

(4) EUT L 152 af 18.6.2010, s. 14.

(5) EUT L 75 af 18.3.2008, s. 81.

(6) Jf. rapport i dok. 8693/10.

(7) Jf. rapport i dok. 12160/10.

(8) EUT L 146 af 10.6.2009, s. 1.

(9) EUT L 156 af 25.6.2003, s. 79.